## L’IVIA participa en el Fòrum de BioProtecció Vegetal que abordarà els nous reptes en la gestió de malalties del caqui

*** Investigadors de l’Institut Valencià d’Investigacions Agràries tractaran sobre la gestió de cotonets i mosques blanques mitjançant control biològic i de l’impacte de *Scirtothrips aurantii* en este cultiu
* La jornada, promoguda pel Col·legi Oficial d’Enginyers Tècnics Agrícoles i Graduats de València i Castelló, en col·laboració amb l’editorial especialitzada Phytoma, se celebra el 23 d’octubre en la UPV**

Experts de l’Institut Valencià d’Investigacions Agràries (IVIA) abordaran els nous reptes en la gestió de malalties del caqui en la pròxima edició del Fòrum de BioProtecció Vegetal, que se celebra el 23 d’octubre a l’Escola Tècnica Superior d’Enginyeria Agronòmica i del Medi Natural de la Universitat Politècnica de València.

A la inauguració de la jornada està previst que assistisquen el secretari autonòmic d’Agricultura, Aigua, Ramaderia i Pesca, Vicente Tejedo, i la directora general de Producció Agrícola i Ramadera, M. Àngels Ramón-Llin.

Dos dels investigadors de l’IVIA, César Monzó i Francisco Beitia, del Centre de Protecció Vegetal i Biotecnologia de l’institut, són els directors cientificotècnics d’esta edició, i centraran les seues intervencions en la gestió de cotonets i mosques blanques mitjançant estratègies de control biològic.

Per la seua part, José Catalán, tècnic d’Investigació i Desenrotllament de l’IVIA, explicarà l’impacte de *Scirtothrips aurantii* en el caqui, mentres que Antonio Vicent, coordinador del Centre de Protecció Vegetal i Biotecnologia de l’IVIA, abordarà els nous reptes en la gestió de malalties que afecten este cultiu.

Els desafiaments del caqui van més enllà de la seua sanitat vegetal. L’accés limitat als recursos hídrics de qualitat, els efectes del canvi climàtic, els nous enfocaments en la nutrició del cultiu o les limitacions derivades de la producció monovarietal a gran escala exigixen noves respostes. Per a fer-ho, en el fòrum també intervindran Andrés Marzal, del Centre per al Desenrotllament de l’Agricultura Sostenible, que parlarà sobre el paper del calci en l’abscisió prematura del fruit del caqui ‘roig brillant’, i José Blasco-Ivars, del Centre d’Agroenginyeria, que impartirà la ponència ‘Agricultura intel·ligent en caqui: sensors per a estimar biomassa i ajustar la fertilització’.

El programa del Fòrum el completen experts de la Universitat Politècnica de València, ANECOOP i empreses dedicades a la protecció dels cultius.

**Reptes fitosanitaris**

Amb el títol ‘Horitzó Kaki: Noves respostes per als nous reptes’, el fòrum -promogut pel Col·legi Oficial d’Enginyers Tècnics Agrícoles i Graduats de València i Castelló (COITAVC), en col·laboració amb Phytoma, editorial especialitzada en sanitat vegetal- se centra en un dels cultius que en els últims anys més està patint la forta pressió de plagues i malalties.

Si inicialment, el caqui era un cultiu amb escassos reptes fitosanitaris, la irrupció de plagues i malalties clau fa més d’una dècada ha condicionat seriosament les seues expectatives de creixement. La taca foliar, el cotonet, les mosques blanques i, més recentment, els trips, representen els principals reptes per a la seua producció. “En l’actual context sociopolític, marcat per la creixent restricció de ferramentes per a la seua gestió, investigadors, tècnics i productors estan fent un esforç considerable per a desenrotllar solucions sostenibles des dels punts de vista econòmic, social i mediambiental”, expliquen els directors cientificotècnics del V Fòrum de Bioprotecció Vegetal.

Com expliquen els seus organitzadors, ‘Horitzó Kaki’ naix amb l’esperit d’abordar, des d’una visió holística i de la mà dels principals experts, la situació actual del cultiu, les perspectives de futur i les línies de treball que s’estan desenrotllant per a superar els reptes presents i esdevenidors.

Fecha: 18/10/2025